title: Vykonávacie nariadenie Komisie (EÚ) 2018/763 z 9. apríla 2018, ktorým sa stanovujú praktické dojednania vydávania jednotných bezpečnostných osvedčení železničným podnikom v zmysle smernice Európskeho parlamentu a Rady (EÚ) 2016/798 a ktorým sa zrušuje nariadenie Komisie (ES) č. 653/2007 (Text s významom pre EHP )

text:
               25.5.2018

               SK

               Úradný vestník Európskej únie

               L 129/49

         VYKONÁVACIE NARIADENIE KOMISIE (EÚ) 2018/763
   z 9. apríla 2018,
   ktorým sa stanovujú praktické dojednania vydávania jednotných bezpečnostných osvedčení železničným podnikom v zmysle smernice Európskeho parlamentu a Rady (EÚ) 2016/798 a ktorým sa zrušuje nariadenie Komisie (ES) č. 653/2007
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady (EÚ) 2016/798 z 11. mája 2016 o bezpečnosti železníc (1), a najmä na jej článok 10 ods. 10,
   keďže:

               (1)

               Aby sa postup osvedčovania zjednodušil, skrátil a zlacnil, sú potrebné ustanovenia na harmonizáciu prístupu k bezpečnostnému osvedčovaniu v Únii a na podporu spolupráce medzi všetkými subjektmi zapojenými do procesu posudzovania bezpečnosti.

               (2)

               Zo skúseností s prípravou dohôd o spolupráci uvedených v článku 11 ods. 1 smernice (EÚ) 2016/798 vyplýva, že včasný kontakt so žiadateľom v podobe koordinácie („pre-engagement“ – predbežné zapojenie) sa považuje za osvedčený postup, ktorý pomáha pri budovaní vzťahu medzi stranami zapojenými do posudzovania bezpečnosti. Takéto predbežné zapojenie by sa malo ponúkať pred podaním žiadosti o jednotné bezpečnostné osvedčenie, aby sa certifikačný orgán mohol oboznámiť so systémom riadenia bezpečnosti žiadateľa, aby mohol vysvetliť proces posudzovania bezpečnosti i spôsob rozhodovania, a aby dokázal overiť, či žiadateľ dostal potrebné informácie o tom, čo sa od neho očakáva. Objasnenia poskytnuté pri predbežnom zapojení by nemali ovplyvňovať výsledok posudzovania.

               (3)

               Agentúra by mala monitorovať konečné dátumy platnosti všetkých platných jednotných bezpečnostných osvedčení, pri ktorých oblasť činnosti presahuje hranice členských štátov, a tieto informácie by mala zdieľať s príslušnými vnútroštátnymi bezpečnostnými orgánmi na uľahčenie plánovania ich príslušných činností v oblasti posudzovania bezpečnosti.

               (4)

               Agentúra by mala uverejniť a pravidelne aktualizovať bezplatnú príručku k predkladaniu žiadostí, v ktorej sa opíšu a podľa potreby vysvetlia požiadavky stanovené v tomto nariadení. V záujme zosúladenia prístupu k výmene a zaznamenávaniu informácií prostredníctvom jednotného kontaktného miesta by mala príručka zahŕňať aj vzory, ktoré vypracuje agentúra v spolupráci s vnútroštátnymi bezpečnostnými orgánmi.

               (5)

               Agentúra aj vnútroštátne bezpečnostné orgány by mali uplatniť interné opatrenia alebo postupy na zaistenie splnenia požiadaviek na posudzovanie bezpečnosti.

               (6)

               Aby sa predišlo duplicite posudzovania a znížila administratívna záťaž i náklady pre žiadateľov, agentúra a vnútroštátne bezpečnostné orgány by mali podľa potreby zohľadňovať dohody o spolupráci a viacstranné dohody uzatvorené podľa článku 11 smernice (EÚ) 2016/798.

               (7)

               Ak plánovaná oblasť činnosti zahŕňa iba jeden členský štát a žiadateľ plánuje prevádzku do jednej alebo viacerých pohraničných staníc v susediacich členských štátoch s podobnými charakteristikami siete a prevádzkovými predpismi, malo by sa mu to umožniť bez potreby rozširovať oblasť činnosti na tieto susediace členské štáty. Pri predkladaní žiadosti o jednotné bezpečnostné osvedčenie by mal žiadateľ zvoliť bezpečnostný certifikačný orgán v súlade s článkom 10 ods. 5 a 8 smernice (EÚ) 2016/798. Ak je týmto orgánom agentúra, mala by sa radiť s príslušnými vnútroštátnymi bezpečnostnými orgánmi a zohľadniť relevantné cezhraničné dohody.

               (8)

               Ak je bezpečnostným certifikačným orgánom agentúra, žiadateľ by mal mať právo predložiť dokumentáciu žiadosti agentúre v niektorom z úradných jazykov Únie bez potreby prekladu. Touto zásadou nie je dotknutá možnosť vnútroštátneho bezpečnostného orgánu stanoviť jazykovú politiku pre podklady k žiadosti uvedené v článku 10 ods. 3 písm. b) smernice (EÚ) 2016/798. V rámci posudzovania by vnútroštátny bezpečnostný orgán mal mať právo zasielať dokumentáciu z posudzovania agentúre v jazyku svojho členského štátu bez potreby prekladu.

               (9)

               Osvedčovanie by malo byť založené na posúdení schopnosti žiadateľa splniť a konzistentne uplatňovať požiadavky na systém riadenia bezpečnosti, ktoré sa vzťahujú na železničné podniky, vrátane príslušných vnútroštátnych pravidiel a požiadaviek platnej technickej špecifikácie interoperability subsystému „prevádzka a riadenie dopravy“. Aj po vydaní jednotného bezpečnostného osvedčenia by mal žiadateľ naďalej uplatňovať svoj systém riadenia bezpečnosti v zmysle článku 9 smernice (EÚ) 2016/798.

               (10)

               Agentúra a vnútroštátne bezpečnostné orgány by mali v záujme podpory a odôvodnenia rozhodnutí v každej fáze procesu posudzovania bezpečnosti zaevidovať všetky relevantné informácie a výsledok posudzovania na jednotnom kontaktnom mieste. Ak agentúra aj vnútroštátne bezpečnostné orgány používajú na posudzovanie bezpečnosti vlastné informačné systémy, mali by sa z rovnakého dôvodu uistiť o posunutí všetkých relevantných informácií na jednotné kontaktné miesto.

               (11)

               Agentúra a vnútroštátne bezpečnostné orgány by mali vypracovať interné opatrenia alebo postupy na riadenie vydávania jednotných bezpečnostných osvedčení s cieľom znížiť administratívne zaťaženie a náklady pre žiadateľov. V tomto smere by žiadateľ mal mať možnosť predkladať v spise žiadosti kópie dokumentov. Originály týchto dokumentov by mali byť pre agentúru a vnútroštátne bezpečnostné orgány k dispozícii na overenie po vydaní jednotného bezpečnostného osvedčenia.

               (12)

               Treba zosúladiť kategorizáciu problémov v procese posudzovania, aby sa zaistilo, že žiadateľ pochopil mieru závažnosti prípadných problémov, na ktoré poukáže agentúra alebo vnútroštátny bezpečnostný orgán. Táto kategorizácia je osobitne dôležitá, keď je do procesu zapojených viacero vnútroštátnych bezpečnostných orgánov.

               (13)

               V záujme efektívnosti posudzovaní zo strany agentúry a vnútroštátnych bezpečnostných orgánov a posilnenia ich vzájomnej dôvery by mala agentúra aj vnútroštátne bezpečnostné orgány zaistiť, aby ich pracovníci zapojení do posudzovaní mali potrebné schopnosti. Na to treba tieto schopnosti stanoviť.

               (14)

               V zmysle článku 31 ods. 3 smernice (EÚ) 2016/798 sa nový režim bezpečnostného osvedčovania začne uplatňovať od 16. júna 2019. Členské štáty však majú podľa článku 33 ods. 2 uvedenej smernice možnosť oznámiť agentúre a Komisii predĺženie transpozičného obdobia, na základe čoho môžu pokračovať vo vydávaní osvedčení v súlade so smernicou Európskeho parlamentu a Rady 2004/49/ES (2) až do 16. júna 2020. Treba preto objasniť, ako by sa nový režim mal uplatňovať v súčinnosti so starým, ak plánovaná oblasť činnosti zahŕňa jeden alebo viacero takýchto členských štátov.

               (15)

               Ak vnútroštátny bezpečnostný orgán uzná, že nebude môcť vydať bezpečnostné osvedčenie v súlade so smernicou 2004/49/ES buď do 16. júna 2019 alebo do 16. júna 2020 v prípade členských štátov, ktoré agentúru a Komisiu informovali v súlade s článkom 33 ods. 2 smernice (EÚ) 2016/798, mala by agentúra, ak je bezpečnostným certifikačným orgánom, zohľadniť výsledky, ku ktorým vnútroštátny bezpečnostný orgán dospel pri posudzovaní príslušných aspektov podľa článku 10 ods. 2 písm. a) smernice 2004/49/ES, aby sa posudzovanie neduplikovalo.

               (16)

               Jednotné bezpečnostné osvedčenie vydané agentúrou by sa malo uznať ako rovnocenné časti bezpečnostného osvedčenia uvedenej v článku 10 ods. 2 písm. a) smernice 2004/49/ES. Osvedčenie platí pre rovnocennú prevádzku železničnej dopravy v celej Únii. To znamená, že členské štáty, ktoré agentúru a Komisiu informovali v zmysle článku 33 ods. 2 smernice (EÚ) 2016/798, by mali uznávať jednotné bezpečnostné osvedčenie vydané agentúrou za rovnocenné časti vydanej v súlade s článkom 10 ods. 2 písm. a) smernice 2004/49/ES.

               (17)

               Opatrenia stanovené v tomto nariadení sú v súlade so stanoviskom výboru zriadeného článkom 21 smernice Rady 96/48/ES (3),

         PRIJALA TOTO NARIADENIE:
   Článok 1
   Predmet úpravy a rozsah pôsobnosti
   V tomto nariadení sa stanovujú praktické dojednania, ktoré majú železničné podniky uplatňovať pri predkladaní žiadostí o jednotné bezpečnostné osvedčenie alebo o obnovu či aktualizáciu takéhoto osvedčenia na jednotnom kontaktnom mieste v zmysle článku 12 nariadenia Európskeho parlamentu a Rady (EÚ) 2016/796 (4) (ďalej len „jednotné kontaktné miesto“).
   Zároveň sa v ňom stanovujú praktické dojednania, ktoré majú uplatňovať bezpečnostné certifikačné orgány pri posudzovaní žiadostí o jednotné bezpečnostné osvedčenie alebo o obnovu či aktualizáciu takéhoto osvedčenia, ako aj pri koordinácii aktivít s vnútroštátnymi bezpečnostnými orgánmi pôsobiacimi v príslušnej plánovanej oblasti činnosti.
   Článok 2
   Vymedzenie pojmov
   Na účely tohto nariadenia sa uplatňuje toto vymedzenie pojmov:

               1.

               „bezpečnostný certifikačný orgán“ je orgán zodpovedný za vydávanie jednotného bezpečnostného osvedčenia – buď agentúra, alebo vnútroštátny bezpečnostný orgán;

               2.

               „dátum prijatia žiadosti“ je:

                           a)

                           ak je bezpečnostným certifikačným orgánom agentúra, prvý spoločný pracovný deň pre agentúru a vnútroštátne bezpečnostné orgány pôsobiace v príslušnej plánovanej oblasti činnosti po potvrdení prijatia spisu žiadosti;

                           b)

                           ak je bezpečnostným certifikačným orgánom vnútroštátny bezpečnostný orgán, prvý pracovný deň príslušného členského štátu po potvrdení prijatia spisu žiadosti;

               3.

               „predbežné zapojenie“ je procedurálna fáza pred predložením žiadosti, počas ktorej si žiadateľ môže od bezpečnostného certifikačného orgánu a vnútroštátnych bezpečnostných orgánov pôsobiacich v plánovanej oblasti činnosti vyžiadať dodatočné informácie o nadchádzajúcich fázach procesu posudzovania bezpečnosti.

               4.

               „zvyšná otázka“ je drobný nedostatok zistený pri posudzovaní žiadosti o jednotné bezpečnostné osvedčenie, ktorý však nebráni vydaniu osvedčenia a možno ho odložiť na neskorší dohľad;

               5.

               „príslušný dátum“ je 16. jún 2019 okrem prípadov tých členských štátov, ktoré v súlade s článkom 33 ods. 2 smernice (EÚ) 2016/798 agentúre a Komisii oznámili, že predĺžili lehotu na transpozíciu uvedenej smernice – v ich prípade je príslušný dátum 16. jún 2020.

         Článok 3
   Zodpovednosti agentúry a vnútroštátnych bezpečnostných orgánov
   1.   Okrem vydávania jednotných bezpečnostných osvedčení je bezpečnostný certifikačný orgán zodpovedný za plnenie týchto úloh:

               a)

               plánovanie, implementácia a monitorovanie činností posudzovania, ktoré vykonáva;

               b)

               tvorba opatrení na vzájomnú koordináciu zúčastnených strán.

         2.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti na žiadosť žiadateľa akceptujú predbežné zapojenie a v tomto kontexte mu poskytnú všetky vysvetlenia, o ktoré požiada.
   3.   Na účely vydávania jednotných bezpečnostných osvedčení bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti zostavia tieto informácie (každý vo svojej pôsobnosti):

               a)

               všetky relevantné informácie o jednotlivých fázach posudzovania vrátane odôvodnenia rozhodnutí prijatých v rámci posudzovania a identifikácie prípadných obmedzení alebo podmienok využitia, ktoré sa zahrnú v jednotnom bezpečnostnom osvedčení;

               b)

               výsledok posudzovania vrátane súhrnných záverov a podľa potreby stanoviska k vydaniu jednotného bezpečnostného osvedčenia.

         4.   Ak je bezpečnostným certifikačným orgánom agentúra, zahrnie informácie uvedené v odseku 3 písm. b) do konečného výsledku posudzovania.
   5.   Agentúra monitoruje konečné dátumy platnosti všetkých platných jednotných bezpečnostných osvedčení, pri ktorých oblasť činnosti presahuje hranice členských štátov, a tieto informácie poskytne príslušným vnútroštátnym bezpečnostným orgánom.
   6.   Vnútroštátne bezpečnostné orgány poskytnú agentúre a ostatným vnútroštátnym bezpečnostným orgánom pôsobiacim v plánovanej oblasti činnosti všetky relevantné informácie, ktoré môžu ovplyvniť posudzovanie bezpečnosti.
   7.   Agentúra uverejní a pravidelne aktualizuje bezplatnú príručku k predkladaniu žiadostí vo všetkých úradných jazykoch Únie, v ktorej sa opíšu a podľa potreby vysvetlia požiadavky stanovené v tomto nariadení. Príručka k predkladaniu žiadostí musí zahŕňať aj vzory, ktoré vypracuje agentúra v spolupráci s vnútroštátnymi bezpečnostnými orgánmi.
   8.   Vnútroštátne bezpečnostné orgány uverejnia a aktualizujú bezplatnú príručku k predkladaniu žiadostí, v ktorej sa opíšu a podľa potreby vysvetlia vnútroštátne pravidlá, ktoré sa vzťahujú na plánovanú oblasť činnosti, ako aj príslušné vnútroštátne procesné pravidlá.
   9.   Agentúra a príslušný vnútroštátny bezpečnostný orgán zavedú interné opatrenia alebo postupy na riadenie procesu posudzovania bezpečnosti. Pri týchto opatreniach sa zohľadnia opatrenia stanovené v článku 11 smernice (EÚ) 2016/798.
   10.   Každému jednotnému bezpečnostnému osvedčeniu sa pridelí jedinečné európske identifikačné číslo (EIN). Agentúra stanoví štruktúru a obsah týchto EIN a sprístupní ich na svojej webovej stránke.
   11.   Ak žiadateľ vo svojej žiadosti uvedie, že plánuje prevádzku do staníc v susedných členských štátoch s podobnými charakteristikami siete a prevádzkovými predpismi, pričom tieto stanice sú blízko hraníc, jednotné bezpečnostné osvedčenie platí aj pre tieto stanice, pričom nie je potrebné žiadať o rozšírenie oblasti činnosti, avšak bezpečnostný certifikačný orgán musí vec vopred prekonzultovať s vnútroštátnymi bezpečnostnými orgánmi susedných členských štátov. Pred tým, ako bezpečnostný certifikačný orgán vydá jednotné bezpečnostné osvedčenie, vnútroštátne bezpečnostné orgány dotknutých členských štátov mu potvrdia, že sú splnené príslušné oznámené vnútroštátne pravidlá a záväzky vyplývajúce z relevantných cezhraničných dohôd.
   12.   Na účely posudzovania žiadostí bezpečnostný certifikačný orgán akceptuje povolenia, uznania alebo osvedčenia produktov alebo služieb železničných podnikov alebo ich dodávateľov či partnerov, ktoré boli vydané v súlade s relevantnými právnymi predpismi Únie, ako dôkaz schopnosti daného železničného podniku vyhovieť príslušným požiadavkám stanoveným v delegovanom nariadení Komisie (EÚ) 2018/762 (5).
   Článok 4
   Zodpovednosti žiadateľa
   1.   Bez toho, aby boli dotknuté povolené lehoty na posudzovanie stanovené v článku 6, žiadateľ predloží žiadosť o jednotné bezpečnostné osvedčenie alebo o jeho aktualizáciu či obnovu na jednotnom kontaktnom mieste pred týmito príslušnými dátumami:

               a)

               plánovaný dátum začiatku akejkoľvek novej prevádzky železničnej dopravy;

               b)

               plánovaný dátum prevádzky železničnej dopravy za iných podmienok, než sú stanovené v aktuálnom jednotnom bezpečnostnom osvedčení, po zásadnej zmene typu, rozsahu alebo oblasti činnosti;

               c)

               konečný dátum platnosti aktuálneho jednotného bezpečnostného osvedčenia.

         2.   Pri predkladaní žiadosti o nové jednotné bezpečnostné osvedčenie poskytne žiadateľ informácie uvedené v prílohe I.
   3.   Pri predkladaní žiadosti o aktualizáciu alebo obnovu jednotného bezpečnostného osvedčenia poskytne žiadateľ informácie uvedené v prílohe I a opíše zmeny, ku ktorým došlo od vydania aktuálneho osvedčenia.
   Ak sa v rámci dohľadu od predošlého posudzovania identifikuje závažný nesúlad, ktorý môže ovplyvniť bezpečnosť prevádzky či vyvolať vážne bezpečnostné riziká, prípadne akékoľvek iné problematické oblasti, bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti rozhodnú, či treba celý spis žiadosti posúdiť opätovne.
   4.   Žiadateľova voľba bezpečnostného certifikačného orgánu je záväzná až do dokončenia alebo zrušenia procesu posudzovania bezpečnosti.
   5.   Ak si žiadateľ vyžiada predbežné zapojenie, predloží na jednotnom kontaktnom mieste informácie uvedené v bodoch 1 až 6 prílohy I.
   6.   Ak predložený spis zahŕňa kópie dokumentov, ktoré vydali orgány iné než bezpečnostný certifikačný orgán, žiadateľ uchováva originály týchto dokumentov aspoň 5 rokov po skončení platnosti daného jednotného bezpečnostného osvedčenia. Pri obnove alebo aktualizácii žiadateľ uchováva originály všetkých dokumentov predložených v rámci daného spisu a vydaných orgánmi inými než bezpečnostný certifikačný orgán aspoň 5 rokov po skončení platnosti obnoveného alebo aktualizovaného jednotného bezpečnostného osvedčenia. Žiadateľ tieto originály dokumentov na požiadanie sprístupní agentúre alebo vnútroštátnym bezpečnostným orgánom.
   Článok 5
   Jazyk
   1.   Ak je bezpečnostným certifikačným orgánom agentúra, platia pre žiadosť tieto jazykové pravidlá:

               a)

               pre časť spisu žiadosti uvedenú v článku 10 ods. 3 písm. a) smernice (EÚ) 2016/798 sa použije jeden z úradných jazykov Únie podľa voľby žiadateľa;

               b)

               pre časti spisu žiadosti uvedené v článku 10 ods. 3 písm. b) smernice (EÚ) 2016/798, ako aj pre časti spisu žiadosti uvedené v bode 8.1 prílohy I sa použije jazyk určený dotknutým členským štátom a zahrnutý v príručke k predkladaniu žiadostí uvedenej v článku 3 ods. 8 tohto nariadenia.

         2.   Všetky rozhodnutia agentúry o vydávaní jednotného bezpečnostného osvedčenia vrátane odôvodnenia týchto rozhodnutí uvedeného v konečnom výsledku posudzovania a prípadne aj samotné jednotné bezpečnostné osvedčenia sa vypracujú v jazyku uvedenom v odseku 1 písm. a).
   Článok 6
   Procedurálne fázy a lehoty
   1.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti uplatnia postup podľa prílohy II.
   2.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti vyhodnotia (každý vo svojej pôsobnosti), či spis žiadosti obsahuje požadované doklady uvedené v prílohe I. Bezpečnostný certifikačný orgán bez zbytočného odkladu, avšak najneskôr mesiac po dátume prijatia žiadosti, informuje žiadateľa o tom, či je žiadosť úplná.
   3.   Rozhodnutie o vydaní jednotného bezpečnostného osvedčenia sa prijme najneskôr do štyroch mesiacov od dátumu informovania žiadateľa o tom, že žiadosť je úplná, pričom sa uplatnia odseky 5 až 7.
   4.   Ak je žiadateľ informovaný, že žiadosť je neúplná, bezpečnostný certifikačný orgán v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti si urýchlene vyžiadajú doplňujúce informácie, pričom uvedú odôvodnenie a podrobnosti o lehote žiadateľovej odpovede.
   Lehota na poskytnutie doplňujúcich informácií musí byť realistická, úmerná zložitosti poskytnutia požadovaných údajov a dohodnutá so žiadateľom ihneď, ako bude informovaný o neúplnosti žiadosti. Ak žiadateľ neposkytne požadované informácie v dohodnutej lehote, bezpečnostný certifikačný orgán môže rozhodnúť o predĺžení tejto lehoty na žiadateľovu odpoveď, alebo žiadateľa informovať o zamietnutí žiadosti.
   Rozhodnutie o vydaní jednotného bezpečnostného osvedčenia sa prijme najneskôr do štyroch mesiacov od dátumu, keď žiadateľ predložil požadované doplňujúce informácie.
   5.   Aj keď je spis žiadosti úplný, agentúra alebo ktorýkoľvek vnútroštátny bezpečnostný orgán pôsobiaci v plánovanej oblasti činnosti si môžu pred rozhodnutím kedykoľvek vyžiadať doplňujúce informácie, pričom však musia na ich poskytnutie stanoviť primeranú lehotu. Takýmto vyžiadaním sa lehota stanovená v odseku 3 tohto článku predlžuje za podmienok stanovených v prílohe II.
   6.   Agentúra môže lehotu podľa odseku 3 tohto článku predĺžiť o tieto obdobia v zmysle článku 10 ods. 7 smernice (EÚ) 2016/798:

               a)

               obdobie spolupráce s cieľom dohodnúť sa na vzájomne prijateľnom posúdení;

               b)

               obdobie, počas ktorého je vec predložená na rozhodcovské konanie odvolacej rade.

         7.   Lehota sa môže predĺžiť aj o čas potrebný na to, aby žiadateľ zorganizoval návštevu alebo kontrolu vo svojich priestoroch, resp. audit svojej organizácie.
   8.   Jednotné bezpečnostné osvedčenie musí obsahovať informácie uvedené v prílohe III.
   Článok 7
   Komunikácia
   1.   Bezpečnostný certifikačný orgán, vnútroštátne bezpečnostné orgány pôsobiace v plánovanej oblasti činnosti a žiadateľ komunikujú o všetkých problémoch uvedených v článku 12 cez jednotné kontaktné miesto.
   2.   Stav všetkých fáz procesu posudzovania bezpečnosti, výsledok posudzovania a rozhodnutie o žiadosti sa oznámia žiadateľovi cez jednotné kontaktné miesto.
   3.   Bez toho, aby bol dotknutý odsek 1, v príručkách agentúry a vnútroštátnych bezpečnostných orgánov k predkladaniu žiadostí sa musia uviesť pravidlá ich vzájomnej komunikácie, ako aj ich komunikácie so žiadateľom.
   4.   Jednotné kontaktné miesto potvrdí prijatie žiadosti o jednotné bezpečnostné osvedčenie.
   Článok 8
   Obdobie platnosti jednotných bezpečnostných osvedčení
   Jednotné bezpečnostné osvedčenia platia päť rokov.
   Ak je však na zaistenie účinnej kontroly rizík vplývajúcich na bezpečnosť železničnej dopravy potrebné kratšie obdobie, bezpečnostný certifikačný orgán môže v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti rozhodnúť o udelení jednotného bezpečnostného osvedčenia na obdobie kratšie než päť rokov. V takom prípade bezpečnostný certifikačný orgán uvedie dôvody svojho rozhodnutia vo výsledku posudzovania evidovanom v súlade s článkom 9.
   Článok 9
   Správa informácií
   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti zaevidujú všetky relevantné informácie a výsledok posudzovania podľa článku 3 ods. 3 na jednotnom kontaktnom mieste. Agentúra zároveň na jednotnom kontaktnom mieste zaeviduje konečný výsledok posudzovania uvedený v článku 3 ods. 4
   Ak vnútroštátne bezpečnostné orgány používajú na spracovanie im adresovaných žiadostí informačný systém, všetky relevantné informácie postúpia na jednotné kontaktné miesto.
   Článok 10
   Pravidlá návštev a kontrol v priestoroch železničných podnikov a audity
   1.   Pri návštevách a kontrolách v priestoroch žiadateľa a pri auditoch v zmysle článku 10 ods. 5 smernice (EÚ) 2016/798 sa ciele a rozsah takýchto návštev, kontrol a auditov, ako aj rola každého z orgánov koordinujú medzi agentúrou a vnútroštátnymi bezpečnostnými orgánmi pôsobiacimi v plánovanej oblasti činnosti.
   2.   Pri návštevách a kontrolách v priestoroch žiadateľa a pri auditoch v zmysle článku 10 ods. 5 a 8 smernice (EÚ) 2016/798 vypracuje orgán zodpovedný za danú návštevu, kontrolu alebo audit správu uvádzajúcu problémy zistené v priebehu posudzovania, ako aj to, či ich bolo možné uzavrieť na základe dôkazov predložených počas návštevy, kontroly alebo auditu, a ak áno, ako. V správe sa môžu uvádzať aj dodatočné problémy uvedené v článku 12, ktoré má žiadateľ vyriešiť v dohodnutej lehote.
   3.   Pri návštevách a kontrolách v priestoroch žiadateľa a pri auditoch v zmysle článku 10 ods. 5 a 8 smernice (EÚ) 2016/798 poskytne žiadateľ informácie o tom, kto ho bude zastupovať, ako aj bezpečnostné a prevádzkové pravidlá v daných priestoroch, ktoré musí orgán zodpovedný za výkon návštevy, kontroly alebo auditu dodržiavať. Harmonogram návštev, kontrol a auditov vrátane poskytovania uvedených informácií sa dohodne medzi dotknutými orgánmi a žiadateľom.
   Článok 11
   Koordinácia medzi agentúrou a vnútroštátnymi bezpečnostnými orgánmi
   1.   Ak je certifikačným orgánom agentúra, koordinuje svoju činnosť v jednotlivých fázach posudzovania bezpečnosti s vnútroštátnymi bezpečnostnými orgánmi pôsobiacimi v plánovanej oblasti činnosti. Agentúra a vnútroštátne bezpečnostné orgány prerokujú akékoľvek otázky spojené s procesom posudzovania bezpečnosti vrátane prípadných nedostatkov, ako aj všetky žiadosti o doplňujúce informácie, ktoré ovplyvňujú harmonogram posudzovania alebo môžu ovplyvniť prácu iných vnútroštátnych bezpečnostných orgánov pôsobiacich v danej oblasti činnosti.
   2.   Bez toho, aby bol dotknutý odsek 1, môže každý orgán zapojený do procesu posudzovania bezpečnosti priamo kontaktovať žiadateľa v otázkach, ktoré sa týkajú jeho časti posudzovania.
   3.   Pred rozhodnutím o vydaní jednotného bezpečnostného osvedčenia prijme agentúra a vnútroštátne bezpečnostné orgány pôsobiace v plánovanej oblasti činnosti tieto kroky:

               a)

               prediskutujú výsledky svojich jednotlivých posudzovaní;

               b)

               dohodnú sa na prípadných zvyšných otázkach, ktorých riešenie sa presunie na neskorší dohľad;

               c)

               dohodnú sa na prípadných obmedzeniach alebo podmienkach využitia, ktoré sa zahrnú do jednotného bezpečnostného osvedčenia.

         4.   Ak žiadateľ vypracuje akčný plán riešenia zvyšných otázok uvedených v odseku 3 písm. b), vnútroštátne bezpečnostné orgány sa dohodnú, ktorý z nich dohliadne na jeho splnenie. Na tento účel vnútroštátne bezpečnostné orgány podľa potreby koordinujú svoju činnosť v súlade s pravidlami uvedenými v článku 8 ods. 2 delegovaného nariadenia (EÚ) 2018/761 (6). a informujú agentúru o svojej dohode a o výsledku ich príslušných činností dohľadu.
   Agentúra zohľadní informácie o výsledku dohľadu vnútroštátnych bezpečnostných orgánov pôsobiacich v plánovanej oblasti činnosti nad riešením zvyšných otázok s cieľom rozhodnúť, či ich možno v rámci posudzovania žiadosti o aktualizáciu alebo obnovu uzavrieť.
   5.   Agentúra uchováva z koordinačných činností záznamy a zaeviduje ich na jednotnom kontaktnom mieste v súlade s článkom 9.
   Článok 12
   Kategorizácia problémov
   1.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti kategorizujú problémy zistené v rámci posudzovania spisu žiadosti takto:

               a)

               „Typ 1“: problémy, ktoré si vyžadujú odpoveď žiadateľa v záujme pochopenia spisu žiadosti;

               b)

               „Typ 2“: problémy, ktoré si môžu vyžadovať zmenu spisu žiadosti alebo menšie opatrenia na strane žiadateľa; to, aké opatrenia treba prijať sa ponechá na úsudku žiadateľa, pričom táto skutočnosť nebráni vydaniu jednotného bezpečnostného osvedčenia;

               c)

               „Typ 3“: problémy, ktoré si vyžadujú konkrétne kroky na strane žiadateľa, ktoré však možno vykonať aj po vydaní jednotného bezpečnostného osvedčenia; kroky na vyriešenie problému navrhne žiadateľ a odsúhlasí ich strana, ktorá problém zistila;

               d)

               „Typ 4“: problémy, ktoré si vyžadujú zmenu spisu žiadosti alebo konkrétne kroky zo strany žiadateľa; jednotné bezpečnostné osvedčenie sa nevydá, pokým sa problém nevyrieši, alebo pokiaľ sa do osvedčenia nezahrnú obmedzenia alebo podmienky využitia na zohľadnenie problému; prípadné kroky na vyriešenie problému navrhne žiadateľ a odsúhlasí ich strana, ktorá problém zistila.

         2.   Po tom, ako žiadateľ v závislosti od problému reaguje alebo prijme kroky, bezpečnostný certifikačný orgán alebo príslušný vnútroštátny bezpečnostný orgán prehodnotí zistené problémy, podľa potreby ich preklasifikuje a každému zistenému problému priradí jednu z týchto možností:

               a)

               „problém pretrváva“, ak doklady od žiadateľa nie sú uspokojivé a stále sa vyžadujú dodatočné informácie;

               b)

               „zvyšná otázka vyžadujúca dohľad“, ak pretrvávajú zvyšné otázky;

               c)

               „problém vyriešený“, ak žiadateľ poskytol vhodnú odpoveď a nepretrvávajú žiadne zvyšné otázky.

         Článok 13
   Požiadavky na pracovníkov zapojených do posudzovania
   1.   Agentúra a vnútroštátne bezpečnostné orgány zaistia, aby pracovníci zapojení do posudzovania spĺňali tieto požiadavky:

               a)

               znalosť príslušného regulačného rámca v rozsahu, v ktorom sa týka posudzovania;

               b)

               znalosť fungovania daného železničného systému;

               c)

               primeraná úroveň kritického analytického myslenia;

               d)

               skúsenosti s posudzovaním systému riadenia bezpečnosti alebo podobného riadiaceho systému v železničnej doprave alebo systému riadenia bezpečnosti v sektore s rovnocennou prevádzkovou a technickou komplexnosťou;

               e)

               riešenie problémov, komunikácia a tímová práca;

               f)

               akékoľvek ďalšie schopnosti, ktoré sa pri danom konkrétnom posudzovaní vyžadujú.

         Pokiaľ ide o prácu v tíme, tieto schopnosti môžu byť medzi členov tímu rozdelené.
   Pracovníci, ktorí sa zúčastňujú na návštevách, kontrolách a auditoch podľa článku 10, musia zároveň preukázať znalosť a skúsenosti s vedením pohovorov.
   2.   Na zaistenie správneho uplatňovania odseku 1 agentúra a vnútroštátne bezpečnostné orgány zavedú systém riadenia schopností, ktorý zahŕňa:

               a)

               vypracovanie profilov schopností pre každú prácu, pozíciu či rolu;

               b)

               nábor pracovníkov podľa stanovených profilov schopností;

               c)

               udržiavanie, rozvoj a hodnotenie schopností pracovníkov podľa stanovených profilov schopností.

         Článok 14
   Preskúmanie podľa článku 10 ods. 12 smernice (EÚ) 2016/798
   1.   Ak bezpečnostný certifikačný orgán vydá záporné rozhodnutie, ktoré zahŕňa zamietnutie jednotného bezpečnostného osvedčenia, vylúčenie časti siete v súlade so záporným posúdením v zmysle článku 10 ods. 7 smernice (EÚ) 2016/798 a identifikáciu iných obmedzení alebo podmienok využitia, než sa uvádzajú v žiadosti, žiadateľ môže iniciovať preskúmanie rozhodnutia.
   2.   Žiadosť o preskúmanie predkladá žiadateľ na jednotnom kontaktnom mieste a musí zahŕňať zoznam všetkých aspektov, ktoré podľa žiadateľa neboli v procese posudzovania bezpečnosti riadne zohľadnené.
   3.   Žiadne dodatočné informácie poskytnuté po prijatí rozhodnutia o vydaní alebo zamietnutí jednotného bezpečnostného osvedčenia nie sú prípustné ako dôkaz.
   4.   Bezpečnostný certifikačný orgán v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti zabezpečí nestrannosť procesu preskúmania.
   5.   Preskúmanie sa zameria na otázky, ktorými sa podkladá odchýlka rozhodnutia bezpečnostného certifikačného orgánu od žiadateľovej žiadosti.
   6.   Ak je bezpečnostným certifikačným orgánom agentúra, preskúmanie sa vykoná v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti.
   7.   Bezpečnostný certifikačný orgán oznámi svoje rozhodnutie o potvrdení alebo úprave pôvodného rozhodnutia všetkým stranám zapojeným do posudzovania vrátane žiadateľa na jednotnom kontaktnom mieste.
   Článok 15
   Prechodné ustanovenia
   1.   Ak vnútroštátny bezpečnostný orgán uzná, že nebude môcť vydať bezpečnostné osvedčenie v súlade so smernicou 2004/49/ES do príslušného dátumu v danom členskom štáte, bezodkladne informuje žiadateľa a agentúru.
   2.   V prípade podľa článku 10 ods. 8 smernice (EÚ) 2016/798 žiadateľ rozhodne, či by mal žiadosť naďalej posudzovať daný vnútroštátny bezpečnostný orgán, alebo či by sa mala postúpiť agentúre. Žiadateľ oba orgány informuje, pričom platí:

               a)

               ak sa žiadateľ rozhodol, že ako bezpečnostný certifikačný orgán využije agentúru, vnútroštátny bezpečnostný orgán postúpi agentúre spis žiadosti a výsledky posudzovania uvedené v článku 10 ods. 2 písm. a) smernice 2004/49/ES. Agentúra a vnútroštátny bezpečnostný orgán spolupracujú a pomáhajú žiadateľovi pri dopĺňaní žiadosti, aby sa splnili dodatočné požiadavky článku 9 smernice (EÚ) 2016/798;

               b)

               ak sa žiadateľ rozhodol, že ako bezpečnostný certifikačný orgán využije vnútroštátny bezpečnostný orgán, tento vnútroštátny bezpečnostný orgán pokračuje s posudzovaním žiadosti a rozhodne o vydaní jednotného bezpečnostného osvedčenia v súlade s článkom 10 smernice (EÚ) 2016/798 a s týmto nariadením. Daný orgán pomáha žiadateľovi pri dopĺňaní žiadosti, aby sa splnili dodatočné požiadavky článku 9 smernice (EÚ) 2016/798.

         3.   Pri žiadateľoch, ktorí plánujú prevádzkovať činnosť vo viac než jednom členskom štáte, je bezpečnostným certifikačným orgánom agentúra, pričom sa uplatňuje postup stanovený v odseku 2 písm. a).
   4.   Žiadateľ vo všetkých prípadoch predloží revidovanú žiadosť po príslušnom dátume v dotknutom členskom štáte na jednotnom kontaktnom mieste. Bezpečnostný certifikačný orgán v tom žiadateľovi pomôže.
   5.   Po príslušnom dátume ktorýkoľvek železničný podnik usadený v dotknutom členskom štáte, ktorého bezpečnostné osvedčenie vydané v súlade so smernicou 2004/49/ES si vyžaduje obnovu alebo aktualizáciu v dôsledku zmien typu, rozsahu alebo oblasti činnosti, predloží na jednotnom kontaktnom mieste novú žiadosť o jednotné bezpečnostné osvedčenie v súlade s týmto nariadením.
   6.   Ak plánovaná oblasť činnosti nie je obmedzená na jeden členský štát, jednotné bezpečnostné osvedčenie vydané agentúrou v období od 16. júna 2019 do 16. júna 2020 sa nevzťahuje na sieť alebo siete v ktoromkoľvek z členských štátov, ktoré predložili agentúre a Komisii oznámenie v súlade s článkom 33 ods. 2 smernice (EÚ) 2016/798 a ktoré zatiaľ netransponovali danú smernicu, ani neuviedli do účinnosti vnútroštátne transpozičné opatrenia. Vnútroštátne bezpečnostné orgány členských štátov, ktoré takéto oznámenie predložili:

               a)

               považujú jednotné bezpečnostné osvedčenie vydané agentúrou za rovnocenné časti bezpečnostného osvedčenia vydanej v súlade s článkom 10 ods. 2 písm. a) smernice 2004/49/ES;

               b)

               vydávajú od 16. júna 2019 bezpečnostné osvedčenia v súlade s článkom 10 ods. 2 písm. b) smernice 2004/49/ES, ktorých platnosť nepresahuje platnosť jednotného bezpečnostného osvedčenia.

         7.   V prípadoch podľa odseku 2 písm. a) a odseku 6 tohto článku vnútroštátny bezpečnostný orgán spolupracuje s agentúrou a koordinuje s ňou posudzovanie prvkov stanovených v článku 10 ods. 3 písm. a) smernice (EÚ) 2016/798. Agentúra pritom uzná posúdenie uvedené v článku 10 ods. 2 písm. a) smernice 2004/49/ES vykonané vnútroštátnym bezpečnostným orgánom.
   Článok 16
   Zrušenie
   Nariadenie (ES) č. 653/2007 sa zrušuje s účinnosťou od 16. júna 2019. Naďalej sa však uplatňuje do 15. júna 2020 v tých členských štátoch, ktoré v súlade s článkom 33 ods. 2 smernice (EÚ) 2016/798 agentúre a Komisii oznámili, že predĺžili lehotu na transpozíciu uvedenej smernice.
   Článok 17
   Nadobudnutie účinnosti a uplatňovanie
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 16. júna 2019 v členských štátoch, ktoré neposkytli agentúre a Komisii oznámenie v súlade s článkom 33 ods. 2 smernice (EÚ) 2016/798. Od 16. júna 2020 sa uplatňuje vo všetkých členských štátoch. Článok 15 ods. 1, 2, 3 a 7 sa však uplatňuje od 16. februára 2019 a článok 15 ods. 6 sa uplatňuje od 16. júna 2019 vo všetkých členských štátoch.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. apríla 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 138, 26.5.2016, s. 102.

      (2)  Smernica Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernici 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (Ú. v. EÚ L 164, 30.4.2004, s. 44).

      (3)  Smernica Rady 96/48/ES z 23. júla 1996 o interoperabilite systému transeurópskych vysokorýchlostných železníc (Ú. v. ES L 235, 17.9.1996, s. 6).

      (4)  Nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004 (Ú. v. EÚ L 138, 26.5.2016, s. 1).

      (5)  Delegované nariadenie Komisie (EÚ) 2018/762 z 8 marca 2018, ktorým sa stanovujú spoločné bezpečnostné metódy spojené s požiadavkami na systém riadenia bezpečnosti v zmysle smernice Európskeho parlamentu a Rady (EÚ) 2016/798 a ktorým sa zrušujú nariadenia Komisie (EÚ) č. 1158/2010 a (EÚ) č. 1169/2010 (Pozri stranu 26 tohto úradného vestníka).

      (6)  Delegované nariadenie Komisie (EÚ) 2018/761 zo 16. februára 2018, ktorým sa stanovujú spoločné bezpečnostné metódy dohľadu vnútroštátnych bezpečnostných orgánov po vydaní jednotného bezpečnostného osvedčenia alebo bezpečnostného povolenia v zmysle smernice Európskeho parlamentu a Rady (EÚ) 2016/798 a ktorým sa zrušuje nariadenie Komisie (EÚ) č. 1077/2012 (Pozri stranu 16 tohto úradného vestníka).

      PRÍLOHA I

         Obsah žiadosti o jednotné bezpečnostné osvedčenie

         Poznámka: všetky informácie vrátane podkladov priložených k žiadosti sú povinné, pokiaľ sa pri nich neuvádza „N“ (nepovinné) Ak má železničný podnik vypracovať akčný plán nápravných opatrení v zmysle bodu 9, informácie o ňom sú povinné.

      1.   Druh žiadosti:

      1.1.   Nové osvedčenie
      1.2.   Obnova
      1.3.   Aktualizácia
      1.4.   EIN predchádzajúceho osvedčenia (iba pri obnove alebo aktualizácii)
      2.   Žiadaný typ prevádzky (zvoľte jednu alebo viacero možností) (1)
         :

      2.1.   Osobná doprava vrátane vysokorýchlostných služieb
      2.2.   Osobná doprava bez vysokorýchlostných služieb
      2.3.   Nákladná doprava vrátane služieb prepravy nebezpečného tovaru (2)

      2.4.   Nákladná doprava bez služieb prepravy nebezpečného tovaru
      2.5.   Iba posunovanie
      2.6.   Iné (uveďte)
      3.   Prevádzka železničnej dopravy:

      3.1.   Očakávaný dátum začiatku poskytovania služieb/prevádzky (N)
      3.2.   Členský štát/štáty plánovanej oblasti činnosti
      3.3.   Vymedzenie plánovanej oblasti činnosti (pre príslušné siete) (3)

      3.4.   Stanica/stanice v susediacom členskom štáte/štátoch [v prípadoch podľa článku 3 ods. 11 vykonávacieho nariadenia (EÚ) 2018/763 a článku 10 ods. 8 smernice (EÚ) 2016/798]
      4.   Bezpečnostný certifikačný orgán:

      4.1.   Agentúra
      4.2.   Vnútroštátny bezpečnostný orgán [v prípadoch podľa článku 10 ods. 8 smernice (EÚ) 2016/798]
      5.   Informácie o žiadateľovi:

      5.1.   Označenie právnej formy podniku
      5.2.   Skratka (N)
      5.3.   Úplná adresa
      5.4.   Telefón
      5.5.   Fax (N)
      5.6.   E-mail:
      5.7.   Webová adresa (N)
      5.8.   Národné registračné číslo/IČO
      5.9.   IČ DPH (N)
      5.10.   Iné relevantné informácie (N)
      6.   Údaje o kontaktnej osobe:

      6.1.   Meno
      6.2.   Priezvisko
      6.3.   Titul alebo funkcia
      6.4.   Úplná adresa
      6.5.   Telefón
      6.6.   Fax (N)
      6.7.   E-mail:
      6.8.   Pracovný jazyk/jazyky

         Dokumenty priložené k žiadosti

      7.   Dokumenty predkladané v rámci časti posudzovania, ktorá sa týka systému riadenia bezpečnosti:

      7.1.   Opis systému riadenia bezpečnosti a ďalšie doklady preukazujúce súlad s požiadavkami článku 10 ods. 3 písm. a) smernice (EÚ) 2016/798 a to, ako sú tieto požiadavky splnené.
      7.2.   Krížová kontrola systému riadenia bezpečnosti (pozri bod 7.1) s prílohou I k delegovanému nariadeniu (EÚ) 2018/762 vrátane uvedenia, v ktorej časti dokumentácie systému riadenia bezpečnosti sa dokladuje splnenie príslušných požiadaviek platných technických špecifikácií interoperability vo vzťahu k subsystému „prevádzka a riadenie dopravy“.
      8.   Dokumenty predkladané v rámci vnútroštátnej časti posudzovania (za každý členský štát plánovanej oblasti činnosti):

      8.1.   Opis alebo iné preukázanie toho, ako opatrenia na riadenie bezpečnosti zohľadňujú príslušné vnútroštátne predpisy oznámené v súlade s článkom 8 smernice (EÚ) 2016/798.
      8.2.   Krížová kontrola systému riadenia bezpečnosti (pozri bod 7.1) s požiadavkami stanovenými v príslušných vnútroštátnych predpisoch (pozri bod 8.1).
      9.   Plán(-y) nápravných opatrení

      9.1.   Aktuálny stav vykonávania akčných plánov alebo plánov stanovených železničným podnikom na riešenie prípadného závažného nesúladu alebo akýchkoľvek iných problematických oblastí, ktoré sa zistili v rámci dohľadu od posledného posudzovania.
      9.2.   Aktuálny stav vykonávania akčných plánov alebo plánov stanovených železničným podnikom na riešenie zvyšných otázok od posledného posudzovania.

         (1)  Za každý členský štát plánovanej oblasti činnosti.

         (2)  „Nebezpečný tovar“ sú látky a predmety, ktorých preprava je povolená len za podmienok predpísaných v smernici Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).

         (3)  Za každý členský štát plánovanej oblasti činnosti.

      PRÍLOHA II

         Proces posudzovania bezpečnosti

      1.   VŠEOBECNÉ USTANOVENIA
      1.1.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti vypracujú štruktúrovaný a auditovateľný proces celého posudzovania, ktorý zohľadňuje prvky stanovené v tejto prílohe. Proces posudzovania bezpečnosti musí byť iteratívny – podľa nasledujúceho diagramu (obrázok 1 v dodatku) – čo znamená, že bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti môžu v odôvodnených prípadoch žiadať doplňujúce informácie alebo opätovné predloženie v súlade s týmto nariadením.
      2.   PRIJATIE ŽIADOSTI
      2.1.   Po prijatí žiadosti o jednotné bezpečnostné osvedčenie bezpečnostný certifikačný orgán prijatie žiadosti formálne a promptne potvrdí.
      2.2.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti vyčlenia na proces posudzovania primerané zdroje.
      3.   PRVOTNÁ KONTROLA
      3.1.   Bezpečnostný certifikačný orgán v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti vykoná bezodkladne po prijatí žiadosti prvotnú kontrolu týchto prvkov:

                  a)

                  či žiadateľ poskytol základné informácie, ktoré si buď vyžaduje legislatíva, alebo sú potrebné na efektívne spracovanie žiadosti;

                  b)

                  či sú podklady v spise žiadosti postačujúce, štruktúrované a vzájomne prepojené odkazmi, aby sa dal riadne vyhodnotiť ich súlad s požiadavkami na systém riadenia bezpečnosti a s relevantnými oznámenými vnútroštátnymi predpismi. Bezpečnostný certifikačný orgán v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti vykoná prvotnú revíziu skutočného faktického obsahu žiadosti, aby mohol vyvodiť prvotné závery o kvalite, dostatočnosti a primeranosti systému riadenia bezpečnosti;

                  c)

                  prípadne či žiadosť zahŕňa aktuálny stav vykonávania akčných plánov alebo plánov stanovených železničným podnikom na riešenie prípadného závažného nesúladu alebo akýchkoľvek iných problematických oblastí, ktoré sa zistili v rámci dohľadu od posledného posudzovania;

                  d)

                  prípadne či žiadosť zahŕňa aktuálny stav vykonávania akčného plánu alebo plánov stanovených železničným podnikom na riešenie zvyšných otázok od posledného posudzovania.

            3.2.   Vnútroštátne bezpečnostné orgány pôsobiace v plánovanej oblasti činnosti zároveň skontrolujú, či sú jasne identifikované doklady príslušného typu, rozsahu a plánovanej oblasti činnosti.
      3.3.   Po kontrolách uvedených v bodoch 3.1 a 3.2 bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti rozhodnú, či z vlastného pohľadu potrebujú v určitej oblasti ďalšie informácie. Ak sú potrebné ďalšie informácie, môže si ich bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti bezodkladne vyžiadať v rozsahu, v akom ich považujú za primerane potrebné na podloženie posudzovania.
      3.4.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti každý prečítajú dostatočne veľkú vzorku tej časti žiadosti, ktorá sa ich týka, aby overili, že je obsah zrozumiteľný. Ak zjavne nie je, bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti každý za svoju časť rozhodnú, či treba žiadosť vrátiť a požiadať o prepracovanie.
      4.   PODROBNÉ POSUDZOVANIE
      4.1.   Po skončení prvotnej kontroly bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti pristúpia – každý za svoju časť – k podrobnému posudzovaniu spisu žiadosti (pozri obrázok 2 v dodatku), pričom uplatňujú požiadavky na systém riadenia bezpečnosti a relevantné oznámené vnútroštátne predpisy.
      4.2.   Pri podrobnom posudzovaní uvedenom v bode 4.1, v súlade s článkom 18 ods. 1 smernice (EÚ) 2016/798, bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti uplatnia odborný úsudok, konajú nestranne a primerane a zdokladujú závery, ku ktorým dospeli.
      4.3.   Posudzovaním sa určí, či sú splnené požiadavky na systém riadenia bezpečnosti a relevantné oznámené vnútroštátne predpisy, alebo sa vyžiadajú ďalšie informácie. Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti sa pri posudzovaní zároveň zamerajú na dôkazy o splnení požiadaviek na systém riadenia bezpečnosti a relevantných oznámených vnútroštátnych predpisov, ktoré pramenia z výstupov procesu systému riadenia bezpečnosti, pričom podľa potreby použijú vzorkovacie metódy, aby sa uistili, že žiadateľ pochopil požiadavky na príslušný typ a rozsah železničnej dopravy a plánovanú oblasť činnosti a dokáže im vyhovieť, aby sa zaistila bezpečná prevádzka danej železnice.
      4.4.   Každý problém typu 4 sa musí vyriešiť k spokojnosti bezpečnostného certifikačného orgánu, pričom sa spis žiadosti pred vydaním jednotného bezpečnostného osvedčenia podľa potreby aktualizuje.
      4.5.   Riešenie zvyšných otázok možno ponechať na fázu dohľadu alebo sa môžu so žiadateľom dohodnúť kroky na základe jeho návrhu aktualizácie spisu žiadosti, prípadne sa môžu uplatniť oba postupy. V takom prípade sa vec formálne uzavrie po vydaní jednotného bezpečnostného osvedčenia.
      4.6.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti musia posudzovať závažnosť každého zisteného problému podľa kategorizácie v článku 12 ods. 1 transparentne.
      4.7.   Pri identifikácii problému uvedeného v článku 12 ods. 1 sa musí bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti vyjadrovať konkrétne a pomôcť žiadateľovi pochopiť, nakoľko podrobná má byť jeho odpoveď. V tejto súvislosti bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti postupujú takto:

                  a)

                  uvedú presný odkaz na relevantné požiadavky na systém riadenia bezpečnosti a oznámené vnútroštátne predpisy a pomôžu žiadateľovi pochopiť zistené problémy;

                  b)

                  identifikujú príslušnú časť súvisiacich predpisov a pravidiel;

                  c)

                  uvedú, prečo nie je splnená daná požiadavka na systém riadenia bezpečnosti alebo oznámený vnútroštátny predpis (a prípadne súvisiaca legislatíva);

                  d)

                  dohodnú sa so žiadateľom na ďalších záväzkoch, dokumentácii a prípadných ďalších podkladových informáciách, ktoré má dodať – v závislosti od miery podrobnosti, ktorá sa vyžaduje v príslušnej požiadavke na systém riadenia bezpečnosti alebo oznámenom vnútroštátnom predpise;

                  e)

                  určia a so žiadateľom dohodnú lehotu na zabezpečenie súladu, ktorá je primeraná a zohľadňuje náročnosť poskytnutia požadovaných informácií.

            4.8.   Ak žiadateľ s poskytnutím požadovaných informácií výrazne mešká, bezpečnostný certifikačný orgán môže rozhodnúť o predĺžení tejto lehoty na žiadateľovu odpoveď, alebo žiadosť zamietnuť po tom, ako žiadateľa informuje.
      4.9.   Lehotu na rozhodnutie o vydaní jednotného bezpečnostného osvedčenia možno predĺžiť, kým sa neposkytnú požadované informácie, iba na základe rozhodnutia bezpečnostného certifikačného orgánu v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti a so súhlasom žiadateľa v niektorom z týchto prípadov:

                  a)

                  problémy typu 1 v zmysle článku 12 ods. 1, ktoré samy osebe alebo v spojení s inými bránia pokračovaniu posudzovania alebo jeho častí;

                  b)

                  problémy typu 4 alebo viacnásobné problémy typu 3 v zmysle článku 12 ods. 1, ktoré, keď sa skombinujú, môžu zvýšiť závažnosť problému na typ 4, čo bráni vydaniu jednotného bezpečnostného osvedčenia.

            4.10.   Aby bola žiadateľova písomná odpoveď dostatočná, musí postačujúco rozptýliť vyjadrené obavy a preukázať, že navrhované riešenie bude vyhovovať relevantným kritériám alebo oznámeným vnútroštátnym predpisom.
      4.11.   Ak sa odpoveď považuje za nedostatočnú, presne sa zdôvodní, prečo, a uvedú sa ďalšie informácie alebo dôkazy, ktoré musí žiadateľ predložiť, aby dostatočná bola.
      4.12.   Ak sa vyskytnú obavy, že by sa žiadosť mohla zamietnuť, alebo že rozhodnutie si bude vyžadovať dlhší čas, než je lehota na posudzovanie, bezpečnostný certifikačný orgán môže zvážiť prípadné výnimočné opatrenia.
      4.13.   Ak sa dospeje k záveru, že žiadosť spĺňa všetky požiadavky, alebo že nie je pravdepodobný ďalší pokrok v uspokojivom zodpovedaní neuzavretých aspektov, bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti každý za svoju časť dokončia posudzovanie, a to:

                  a)

                  uvedú, či sú splnené všetky kritériá alebo stále zostávajú určité neuzavreté aspekty;

                  b)

                  identifikujú prípadné zvyšné otázky;

                  c)

                  identifikujú prípadné obmedzenia alebo podmienky využitia, ktoré sa zahrnú do jednotného bezpečnostného osvedčenia;

                  d)

                  podľa potreby informujú o opatreniach v nadväznosti na závažný nesúlad identifikovaný v rámci dohľadu, ako sa uvádza v článku 5 delegovaného nariadenia (EÚ) 2018/761;

                  e)

                  uistia sa, že proces posudzovania bezpečnosti sa uplatnil správne;

                  f)

                  pripravia výsledok posudzovania vrátane súhrnných záverov a podľa potreby stanoviska k vydaniu jednotného bezpečnostného osvedčenia.

            4.14.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti zaznamenajú a písomne odôvodnia všetky zistenia a úsudky, aby sa uľahčilo zabezpečenie súladu i proces rozhodovania a aby bolo možné pomôcť pri prípadných odvolaniach proti rozhodnutiu vydať či nevydať jednotné bezpečnostné osvedčenie.
      5.   ROZHODOVANIE
      5.1.   Na základe záverov z dokončeného posudzovania sa prijme rozhodnutie, či vydať jednotné bezpečnostné osvedčenie alebo žiadosť zamietnuť. Ak sa má jednotné bezpečnostné osvedčenie vydať, môžu sa identifikovať prípadné zvyšné otázky. Jednotné bezpečnostné osvedčenie sa nevydá, ak sa identifikoval akýkoľvek problém typu 4 v zmysle článku 12 ods. 1, ktorý nebol vyriešený v rámci posudzovania.
      5.2.   Bezpečnostný certifikačný orgán môže rozhodnúť o obmedzení rozsahu platnosti jednotného bezpečnostného osvedčenia stanovením obmedzení alebo podmienok jeho využitia, ak v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti dospeje k záveru, že sa takýmito obmedzeniami alebo podmienkami využitia vyrieši problém typu 4, ktorý by bránil vydaniu jednotného bezpečnostného osvedčenia. Po tom, čo sa v spise žiadosti vyriešia všetky zvyšné otázky, jednotné bezpečnostné osvedčenie sa z podnetu žiadateľa aktualizuje.
      5.3.   Žiadateľa treba informovať o rozhodnutí bezpečnostného certifikačného orgánu vrátane výsledku posudzovania a jednotné bezpečnostné osvedčenie sa v náležitých prípadoch vydá.
      5.4.   Ak sa vydanie jednotného bezpečnostného osvedčenia zamietne, alebo ak jednotné bezpečnostné osvedčenie obsahuje obmedzenia alebo podmienky využitia iné, než tie, ktoré sa uviedli v žiadosti, bezpečnostný certifikačný orgán informuje žiadateľa, rozhodnutie zdôvodní a oznámi žiadateľovi postup, ak chce požiadať o preskúmanie rozhodnutia alebo sa proti nemu odvolať.
      6.   ZÁVEREČNÉ POSÚDENIE
      6.1.   Bezpečnostný certifikačný orgán vec administratívne uzavrie, pričom sa uistí, že všetky dokumenty a záznamy sú skontrolované, zorganizované a archivované. Aby sa proces mohol priebežne zdokonaľovať, bezpečnostný certifikačný orgán identifikuje historické informácie a nadobudnuté skúsenosti, ktoré sa uplatnia v budúcich posudzovaniach.
      7.   OSOBITNÉ USTANOVENIA O OBNOVE JEDNOTNÉHO BEZPEČNOSTNÉHO OSVEDČENIA
      7.1.   Jednotné bezpečnostné osvedčenie možno z podnetu žiadateľa pred uplynutím jeho platnosti obnoviť, aby sa zaistila certifikačná kontinuita.
      7.2.   Pri žiadostiach o obnovu bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti podrobne skontrolujú zmeny v dokladoch predložených s predošlou žiadosťou a zohľadnia výsledky minulého dohľadu v zmysle článku 5 delegovaného nariadenia (EÚ) 2018/761 s cieľom stanoviť priority alebo zacieliť relevantné požiadavky na systém riadenia bezpečnosti a oznámené vnútroštátne predpisy, na základe ktorých sa bude žiadosť o obnovu posudzovať.
      7.3.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti pristupujú k opätovnému posudzovaniu primerane – v závislosti od rozsahu navrhovaných zmien.
      8.   OSOBITNÉ USTANOVENIA O AKTUALIZÁCII JEDNOTNÉHO BEZPEČNOSTNÉHO OSVEDČENIA
      8.1.   Jednotné bezpečnostné osvedčenie sa aktualizuje vždy, keď sa navrhne podstatná zmena typu alebo rozsahu činnosti v súlade s článkom 10 ods. 13 smernice (EÚ) 2016/798, alebo ak sa rozširuje oblasť činnosti v súlade s článkom 10 ods. 14 uvedenej smernice.
      8.2.   Ak má železničný podnik, ktorý je držiteľom jednotného bezpečnostného osvedčenia, v pláne akékoľvek zmeny podľa bodu 8.1, bezodkladne to oznámi bezpečnostnému certifikačnému orgánu.
      8.3.   Po oznámení železničného podniku podľa bodu 8.2 bezpečnostný certifikačný orgán:

                  a)

                  skontroluje, či je jasne opísaná zmena prípadného uplatnenia a či sú vyhodnotené potenciálne bezpečnostné riziká;

                  b)

                  prediskutuje s daným železničným podnikom a vnútroštátnymi bezpečnostnými orgánmi pôsobiacimi v plánovanej oblasti činnosti potrebu aktualizovať jednotné bezpečnostné osvedčenie.

            8.4.   Bezpečnostný certifikačný orgán v koordinácii s vnútroštátnymi bezpečnostnými orgánmi pôsobiacimi v plánovanej oblasti činnosti si môže od žiadateľa vyžiadať ďalšie informácie. Ak bezpečnostný certifikačný orgán súhlasí s tým, že navrhovaná zmena nie je podstatná, písomne žiadateľa informuje, že aktualizácia sa nevyžaduje, pričom v evidovanom spise uchová záznam o tomto rozhodnutí.
      8.5.   V prípade aktualizácie bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti:

                  a)

                  podrobne skontrolujú zmeny dokladov predložených v predošlej žiadosti, na základe ktorej bolo vydané momentálne platné osvedčenie;

                  b)

                  zohľadnia výsledky minulého dohľadu v zmysle článku 5 delegovaného nariadenia (EÚ) 2018/761, a najmä otázky spojené so schopnosťou žiadateľa účinne uplatniť a monitorovať proces riadenia zmien;

                  c)

                  stanovia priority alebo zacielia relevantné požiadavky na systém riadenia bezpečnosti a oznámené vnútroštátne predpisy, na základe ktorých sa bude žiadosť o aktualizáciu posudzovať.

            8.6.   Bezpečnostný certifikačný orgán a vnútroštátne bezpečnostné orgány pôsobiace v plánovanej oblasti činnosti pristupujú k opätovnému posudzovaniu primerane – v závislosti od rozsahu navrhovaných zmien.
      8.7.   Ak sa bezpečnostnému certifikačnému orgánu predloží žiadosť o aktualizáciu jednotného bezpečnostného osvedčenia, nevedie to k predĺženiu obdobia jeho platnosti.
      8.8.   Bezpečnostný certifikačný orgán z podnetu žiadateľa rozhodne, či jednotné bezpečnostné osvedčenie treba aktualizovať, ak sa majú zmeniť podmienky, za ktorých bolo jednotné bezpečnostné osvedčenie vydané, avšak bez vplyvu na typ, rozsah alebo oblasť činnosti.

         Dodatok

            Proces posudzovania bezpečnosti

         Obrázok 1: Proces posudzovania bezpečnosti.
         Register databáza
         Systém riadenia bezpečnosti
         Úplné? relevantné? konzistentné?
         Potvrdenie úplnosť
         Prijatie rozhodnutia
         Žiadosť o preskúmanie / odvolanie (ak sa podíva)
         Prijatie rozhodnutia
         Uzavretie posudzovania
         Informácie zainteresovaných strán
         Podrobné posudzo-vanie
         Prvotná kontrola
         Bezpečnostný certifikačný orgán orgán a vnútroštátne bezpečnostné orgány pôsobiace v plánovanej oblasti činnosti
         Predloženie spisu žiadosti
         Koniec posudzovania
         Áno
         Zamietnuť žiadosť?
         Žiadosti o doplňujúce informácie
         Poskytnutie doplňujúcich informácii
         Potvrdenie prijatie žiadosti
         Zriadenie evidencie spisu
         Prijatie žiadosti
         Žiadateľ
         Nie
         Nie
         Áno

            Proces podrobného posudzovania

         Obrázok 2: Proces podrobného posudzovania.
         Prípadné zvyšné otázky
         Dokončenie posudzovania
         Prijatie a spracovanie pisomnej odpovede žiadateľa
         Zaslanie odpovede a aktualizácia spisu žiadosti podľa potreby
         Dohodnutie akčných plánov a lehoty na zaistenie súladu podľa potreby
         Vypracovanie akčných plánov (podľa potreby)
         Identifikácia a kategorizácia problémov
         Relevantné informácie z minulého dohľadu
         Problém?
         Vykonanie posudzovania
         Bezpečnostný certifikačný orgán vnútroštátne bezpečnostné orgány pôsobiace v plánovanej oblasti činnosti
         Žiadateľ
         Nie
         Áno

      PRÍLOHA III

         Obsah jednotného bezpečnostného osvedčenia

      Jednotné bezpečnostné osvedčenie, ktorým sa potvrdzuje schválenie systému riadenia bezpečnosti železničného podniku vrátane opatrení, ktoré daný železničný podnik prijal na splnenie osobitných požiadaviek potrebných na bezpečnú prevádzku v príslušnej sieti v súlade so smernicou (EÚ) 2016/798 a platnou vnútroštátnou legislatívou, musí obsahovať tieto informácie:
      1.   Európske identifikačné číslo (EIN) jednotného bezpečnostného osvedčenia

      2.   Identifikácia železničného podniku:

      2.1.   Označenie právnej formy podniku
      2.2.   Národné registračné číslo/IČO
      2.3.   IČ DPH
      3.   Identifikácia bezpečnostného certifikačného orgánu:

      3.1.   Organizácia
      3.2.   Členský štát (podľa potreby)
      4.   Informácie o osvedčení:

      4.1.   Nové osvedčenie
      4.2.   Obnova
      4.3.   Aktualizácia
      4.4.   EIN predchádzajúceho osvedčenia (iba pri obnove alebo aktualizácii)
      4.5.   Dátum začiatku a konca platnosti
      4.6.   Typ prevádzky (1)

      4.6.1.   Osobná doprava vrátane vysokorýchlostných služieb
      4.6.2.   Osobná doprava bez vysokorýchlostných služieb
      4.6.3.   Nákladná doprava vrátane služieb prepravy nebezpečného tovaru
      4.6.4.   Nákladná doprava bez služieb prepravy nebezpečného tovaru
      4.6.5.   Iba posunovanie
      4.6.6.   Iná činnosť (1)

      5.   Príslušné vnútroštátne právne predpisy (1)

      6.   Oblasť činnosti (1)

      7.   Obmedzenia a podmienky využitia

      8.   Doplňujúce informácie

      9.   Dátum vydania a splnomocnená osoba/pečiatka orgánu

         (1)  Za každý členský štát plánovanej oblasti činnosti.


title: Vykonávacie nariadenie Komisie (EÚ) 2018/766 z 23. mája 2018, ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín

text:
               25.5.2018

               SK

               Úradný vestník Európskej únie

               L 129/74

         VYKONÁVACIE NARIADENIE KOMISIE (EÚ) 2018/766
   z 23. mája 2018,
   ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 183 písm. b),
   so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov, a ktorým sa zrušujú nariadenia Rady (ES) č. 1216/2009 a (ES) č. 614/2009 (2), a najmä na jeho článok 5 ods. 6 písm. a),
   keďže:

               (1)

               Nariadením Komisie (ES) č. 1484/95 (3) sa stanovili pravidlá uplatňovania systému dodatočných dovozných ciel a reprezentatívne ceny v sektoroch hydinového mäsa a vajec a pre vaječný albumín.

               (2)

               Z pravidelnej kontroly údajov, z ktorých sa vychádza pri stanovovaní reprezentatívnych cien výrobkov v sektoroch hydinového mäsa a vajec a pre vaječný albumín, vyplýva, že reprezentatívne ceny pre dovoz niektorých výrobkov treba zmeniť, pričom sa zohľadňujú rozdiely v cenách v závislosti od pôvodu.

               (3)

               Nariadenie (ES) č. 1484/95 by sa preto malo zodpovedajúcim spôsobom zmeniť.

               (4)

               Treba zabezpečiť, aby sa toto opatrenie začalo uplatňovať čo najskôr po sprístupnení aktualizovaných údajov, a preto by toto nariadenie malo nadobudnúť účinnosť dňom jeho uverejnenia,

         PRIJALA TOTO NARIADENIE:
   Článok 1
   Príloha I k nariadeniu (ES) č. 1484/95 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. mája 2018

            Za Komisiu

            v mene predsedu

         Jerzy PLEWA

            generálny riaditeľ

            Generálne riaditeľstvo pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 150, 20.5.2014, s. 1.

      (3)  Nariadenie Komisie (ES) č. 1484/95 z 28. júna 1995 stanovujúce podrobné pravidlá na zavedenie systému dodatkových dovozných ciel a stanovenie reprezentatívnych cien v sektoroch hydinového mäsa a vajec a pre vaječný albumín a ktorým sa ruší nariadenie č. 163/67/EHS (Ú. v. ES L 145, 29.6.1995, s. 47).

      PRÍLOHA
      „
            PRÍLOHA I

                        Číselný znak KN

                        Opis tovaru

                        Reprezentatívna cena
                        (v EUR/100 kg)

                        Zábezpeka podľa článku 3
                        (v EUR/100 kg)

                        Pôvod (1)

                        0207 12 10

                        Mrazené trupy z hydiny druhu Gallus domesticus, známe ako „kurčatá 70 %“

                        105,7

                        0

                        AR

                        0207 12 90

                        Mrazené trupy z hydiny druhu Gallus domesticus, známe ako „kurčatá 65 %“

                        127,4

                        0

                        AR

                        126,2

                        0

                        BR

                        0207 14 10

                        Mrazené vykostené kusy z hydiny druhu Gallus domesticus

                        247,1

                        16

                        AR

                        242,0

                        17

                        BR

                        328,9

                        0

                        CL

                        239,5

                        18

                        TH

                        0207 27 10

                        Mrazené vykostené morčacie kusy

                        325,2

                        0

                        BR

                        310,1

                        0

                        CL

                        0408 91 80

                        Vajcia bez škrupín sušené

                        475,7

                        0

                        AR

                        1602 32 11

                        Nevarené prípravky z hydiny druhu Gallus domesticus

                        243,7

                        13

                        BR

                  “

         (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7).


title: Vykonávacie nariadenie Komisie (EÚ) 2018/783 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky imidakloprid (Text s významom pre EHP )

text:
               30.5.2018

               SK

               Úradný vestník Európskej únie

               L 132/31

         VYKONÁVACIE NARIADENIE KOMISIE (EÚ) 2018/783
   z 29. mája 2018,
   ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky imidakloprid
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3, článok 49 ods. 2 a článok 78 ods. 2,
   keďže:

               (1)

               Účinná látka imidakloprid bola zaradená do prílohy I k smernici Rady 91/414/EHS (2) smernicou Komisie 2008/116/ES (3).

               (2)

               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

               (3)

               Vykonávacím nariadením Komisie (EÚ) č. 485/2013 (5) sa zmenili podmienky schválenia účinnej látky imidakloprid a od žiadateľa sa vyžaduje, aby predložil potvrdzujúce informácie, pokiaľ ide o:

                           a)

                           riziko pre iné opeľovače ako medonosné včely;

                           b)

                           riziko pre medonosné včely, ktoré pri hľadaní potravy prichádzajú do styku s nektárom alebo peľom v nasledujúcich plodinách;

                           c)

                           možnosť absorpcie do kvitnúcej buriny cez korene;

                           d)

                           riziko pre medonosné včely, ktoré sa kŕmia medovicou vylúčenou hmyzom;

                           e)

                           možnosť vystavenia gutácii a akútne a dlhodobé riziko pre prežitie a rozvoj včelstiev a riziko pre včelie larvy vyplývajúce z takého vystavenia;

                           f)

                           možnosť vystavenia úletu prachu po výsadbe a akútne a dlhodobé riziko pre prežitie a rozvoj včelstiev a riziko pre včelie larvy vyplývajúce z takého vystavenia;

                           g)

                           akútne a dlhodobé riziko pre prežitie a rozvoj včelstiev a riziko pre včelie larvy v prípade medonosných včiel, ktoré požili kontaminovaný nektár a peľ.

               (4)

               Žiadateľ predložil v decembri 2014, t. j. v stanovenej lehote, Nemecku ako spravodajskému členskému štátu dodatočné informácie týkajúce sa včiel (t. j. medonosných včiel, čmeľov a samotárskych včiel).

               (5)

               Nemecko vyhodnotilo dodatočné informácie, ktoré žiadateľ predložil. Ďalším členským štátom, Komisii a Európskemu úradu pre bezpečnosť potravín (ďalej len „úrad“) predložilo 18. januára 2016 svoje hodnotenie vo forme dodatku k návrhu hodnotiacej správy.

               (6)

               Komisia sa obrátila na úrad, ktorý svoje závery k hodnoteniu rizika imidaklopridu predložil 13. októbra 2016 (6). Úrad zistil, že prípravky na ochranu rastlín s obsahom účinnej látky imidakloprid predstavujú pre včely v prípade väčšiny plodín vysoké akútne riziko. Pokiaľ ide najmä o vystavenie prostredníctvom prachu, úrad pri viacerých poľných použitiach zistil vysoké riziko pre včely. V prípade včiel, ktoré pri hľadaní potravy prichádzajú do styku s ošetrenými plodinami, bolo zistené vysoké riziko pri použití na zemiakoch a zimných obilninách. Takmer v prípade všetkých poľných použití bolo zistené vysoké riziko pre včely aj pri následných plodinách. Okrem toho úrad zistil množstvo nedostatkov v údajoch.

               (7)

               Na základe odôvodnenia 16 nariadenia (EÚ) č. 485/2013 Komisia 11. februára 2015 iniciovala preskúmanie nových vedeckých informácií, a to tak, že poverila úrad EFSA, aby zorganizoval verejnú výzvu na predkladanie údajov. Úrad EFSA zverejnil uvedenú výzvu na predkladanie údajov, pričom obdobie na predkladanie skončilo 30. septembra 2015 (7).

               (8)

               Komisia 13. novembra 2015 požiadala úrad EFSA, aby predložil závery, ktoré sa týkajú aktualizovaného hodnotenia rizika pre včely, pokiaľ ide o používanie imidaklopridu aplikovaného na ošetrovanie semien alebo ako granuly, a ku ktorým dospel zorganizovaním partnerského preskúmania a zohľadnením údajov zhromaždených v rámci osobitnej verejnej výzvy na predkladanie údajov a akýchkoľvek iných nových údajov zo štúdií a z výskumných, ako aj monitorovacích činností, ktoré sú relevantné pre posudzované použitia. Úrad predložil 28. februára 2018 (8) svoje závery partnerského preskúmania aktualizovaného hodnotenia rizika pesticídov pre včely v prípade účinnej látky imidakloprid s ohľadom na použitia na ošetrovanie semien a ako granuly. Žiadateľ dostal možnosť predložiť pripomienky k týmto záverom. Žiadateľ predložil svoje pripomienky, ktoré boli dôkladne preskúmané.

               (9)

               Členské štáty a Komisia v rámci Stáleho výboru pre rastliny, zvieratá, potraviny a krmivá preskúmali návrh hodnotiacej správy, dodatok k uvedenému návrhu a závery úradu a svoje preskúmanie finalizovali 27. apríla 2018 vo forme revidovaného dodatku k revíznej správe Komisie o imidaklopride.

               (10)

               Komisia vyzvala žiadateľa, aby predložil svoje pripomienky k revidovanému dodatku k revíznej správe Komisie o imidaklopride. Žiadateľ predložil svoje pripomienky, ktoré boli dôkladne preskúmané.

               (11)

               Po preskúmaní informácií predložených žiadateľom v roku 2014 Komisia dospela k záveru, že ďalšie potvrdzujúce informácie požadované podľa nariadenia (EÚ) č. 485/2013 neboli poskytnuté, a zároveň po zohľadnení záverov aktualizovaného hodnotenia rizika pre včely Komisia dospela k záveru, že bez zavedenia ďalších obmedzení nemožno vylúčiť ďalšie riziká pre včely. So zreteľom na potrebu zaistiť úroveň bezpečnosti a ochrany, ktorá by zodpovedala vysokej úrovni ochrany zdravia zvierat požadovanej v Únii, je vhodné zakázať všetky použitia vo vonkajších priestoroch. Preto je vhodné obmedziť používanie imidaklopridu na trvalé skleníky a vyžadovať, aby výsledná plodina zostala počas celého svojho životného cyklu v trvalom skleníku, čiže aby nebola presadená do vonkajšieho priestoru.

               (12)

               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.

               (13)

               S ohľadom na riziká, ktoré ošetrené semená predstavujú pre včely, by sa na uvádzanie semien ošetrených prípravkami na ochranu rastlín s obsahom imidaklopridu na trh a na ich používanie mali vzťahovať rovnaké obmedzenia ako na používanie imidaklopridu. Preto je vhodné stanoviť, že semená ošetrené prípravkami na ochranu rastlín s obsahom imidaklopridu sa nesmú uvádzať na trh ani používať s výnimkou prípadu, keď sú takéto semená určené výhradne na použitie v trvalých skleníkoch a výsledné plodiny zostanú v trvalom skleníku počas celého svojho životného cyklu.

               (14)

               Členským štátom by sa mal poskytnúť dostatočný čas na zmenu alebo zrušenie autorizácií prípravkov na ochranu rastlín s obsahom imidaklopridu.

               (15)

               Pokiaľ ide o prípravky na ochranu rastlín s obsahom imidaklopridu, v prípade ktorých členské štáty poskytnú podľa článku 46 nariadenia (ES) č. 1107/2009 dobu odkladu, toto obdobie by malo uplynúť najneskôr 19. decembra 2018.

               (16)

               Zákaz uvádzania ošetrených semien na trh a ich používania by sa mal uplatňovať až od 19. decembra 2018, aby sa poskytlo dostatočné prechodné obdobie.

               (17)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Zmena vykonávacieho nariadenia (EÚ) č. 540/2011
   Časť A prílohy k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Zákaz uvádzania ošetrených semien na trh a ich používania
   Semená ošetrené prípravkami na ochranu rastlín s obsahom imidaklopridu sa nesmú uvádzať na trh ani používať okrem týchto prípadov:

               a)

               semená sú určené výhradne na použitie v trvalých skleníkoch, a

               b)

               výsledná plodina zostane v trvalom skleníku počas celého svojho životného cyklu.

         Článok 3
   Prechodné opatrenia
   V súlade s nariadením (ES) č. 1107/2009 členské štáty v prípade potreby najneskôr do 19. septembra 2018 zmenia alebo zrušia existujúce autorizácie prípravkov na ochranu rastlín s obsahom imidaklopridu ako účinnej látky.
   Článok 4
   Doba odkladu
   Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr do 19. decembra 2018.
   Článok 5
   Zmena vykonávacieho nariadenia (EÚ) č. 485/2013
   Pokiaľ ide o semená, ktoré boli ošetrené prípravkami na ochranu rastlín s obsahom imidaklopridu, článok 2 vykonávacieho nariadenia (EÚ) č. 485/2013 sa vypúšťa.
   Článok 6
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Článok 2 a článok 5 sa však uplatňujú od 19. decembra 2018.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. mája 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (3)  Smernica Komisie 2008/116/ES z 15. decembra 2008, ktorou sa mení a dopĺňa smernica Rady 91/414/EHS s cieľom zaradiť látky aklonifen, imidakloprid a metazachlór ako účinné látky (Ú. v. EÚ L 337, 16.12.2008, s. 86).

      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (5)  Vykonávacie nariadenie Komisie (EÚ) č. 485/2013 z 24. mája 2013, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinných látok klotianidín, tiametoxám a imidakloprid, a ktorým sa zakazuje používanie a predaj semien ošetrených prípravkami na ochranu rastlín s obsahom týchto účinných látok (Ú. v. EÚ L 139, 25.5.2013, s. 12).

      (6)  EFSA (Európsky úrad pre bezpečnosť potravín), 2016. Peer review of the pesticide risk assessment for the active substance imidacloprid in light of confirmatory data submitted (Partnerské preskúmanie hodnotenia rizika účinnej látky imidakloprid na základe predložených potvrdzujúcich údajov). Vestník EFSA (EFSA Journal) (2016) 14(11):4607. doi: 10.2903/j.efsa.2016.4607.

      (7)  EFSA (Európsky úrad pre bezpečnosť potravín), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU (Technická správa o verejnej výzve na predkladanie nových vedeckých informácií, pokiaľ ide o riziko pre včely vyplývajúce z používania troch účinných látok neonikotinoidových pesticídov, a to klotianidín, imidakloprid a tiametoxám, ktoré sa v EÚ aplikujú na ošetrovanie semien a ako granuly). Podporná publikácia EFSA 2015: EN-903. 8 s.

      (8)  EFSA (Európsky úrad pre bezpečnosť potravín), 2018. Conclusions on the peer review of the pesticide risk assessment for bees for the active substance imidacloprid considering the uses as seed treatments and granules (Závery partnerského preskúmania hodnotenia rizika pesticídov pre včely v prípade účinnej látky imidakloprid s ohľadom na použitia na ošetrovanie semien a ako granuly). Vestník EFSA (EFSA Journal) (2018) 16(2):5178. 113 s.

      PRÍLOHA
      V časti A riadku 216 (imidakloprid) prílohy k vykonávaciemu nariadeniu (EÚ) č. 540/2011 sa stĺpec „Osobitné ustanovenia“ nahrádza takto:

         „ČASŤ A
         Možno povoliť len na použitia ako insekticíd, a to v trvalých skleníkoch alebo na ošetrenie semien určených výhradne na použitie v trvalých skleníkoch. Výsledná plodina musí zostať v trvalom skleníku počas celého svojho životného cyklu.
         ČASŤ B
         Pri vykonávaní jednotných zásad, na ktoré sa odvoláva článok 29 ods. 6 nariadenia (ES) č. 1107/2009, sa musia zohľadňovať závery revíznej správy o imidaklopride, a najmä dodatky I a II k uvedenej správe, v zmysle znenia finalizovaného Stálym výborom pre potravinový reťazec a zdravie zvierat 26. septembra 2008, ako aj závery revidovaného dodatku k revíznej správe o imidaklopride v zmysle znenia finalizovaného Stálym výborom pre rastliny, zvieratá, potraviny a krmivá 27. apríla 2018.
         Pri tomto celkovom hodnotení musia členské štáty venovať osobitnú pozornosť:

                     —

                     riziku, ktorému sú vystavené včely a čmele vypustené na opeľovanie v trvalých skleníkoch,

                     —

                     vplyvu na vodné organizmy,

                     —

                     expozícii včiel prostredníctvom požitia kontaminovanej vody z trvalých skleníkov.

               Členské štáty zaistia, aby sa obaľovanie semien vykonávalo iba v profesionálnych zariadeniach na ošetrovanie osiva. V týchto zariadeniach sa musia používať najlepšie dostupné techniky, aby sa zabezpečila minimalizácia rozptylu prachu počas aplikácie na semená, počas skladovania a prepravy,
         V podmienkach používania sa musia podľa potreby uviesť opatrenia na zmierňovanie rizika.“


title: Vykonávacie nariadenie Komisie (EÚ) 2018/785 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky tiametoxám (Text s významom pre EHP )

text:
               30.5.2018

               SK

               Úradný vestník Európskej únie

               L 132/40

         VYKONÁVACIE NARIADENIE KOMISIE (EÚ) 2018/785
   z 29. mája 2018,
   ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky tiametoxám
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3, článok 49 ods. 2 a článok 78 ods. 2,
   keďže:

               (1)

               Účinná látka tiametoxám bola zaradená do prílohy I k smernici Rady 91/414/EHS (2) smernicou Komisie 2007/6/ES (3).

               (2)

               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

               (3)

               Vykonávacím nariadením Komisie (EÚ) č. 485/2013 (5) sa zmenili podmienky schválenia účinnej látky tiametoxám a od žiadateľa sa vyžaduje, aby predložil potvrdzujúce informácie, pokiaľ ide o:

                           a)

                           riziko pre iné opeľovače ako medonosné včely;

                           b)

                           riziko pre medonosné včely, ktoré pri hľadaní potravy prichádzajú do styku s nektárom alebo peľom v nasledujúcich plodinách;

                           c)

                           možnosť absorpcie do kvitnúcej buriny cez korene;

                           d)

                           riziko pre medonosné včely, ktoré sa kŕmia medovicou vylúčenou hmyzom;

                           e)

                           možnosť vystavenia gutácii a akútne a dlhodobé riziko pre prežitie a rozvoj včelstiev a riziko pre včelie larvy vyplývajúce z takého vystavenia;

                           f)

                           možnosť vystavenia úletu prachu po výsadbe a akútne a dlhodobé riziko pre prežitie a rozvoj včelstiev a riziko pre včelie larvy vyplývajúce z takého vystavenia;

                           g)

                           akútne a dlhodobé riziko pre prežitie a rozvoj včelstiev a riziko pre včelie larvy v prípade medonosných včiel, ktoré požili kontaminovaný nektár a peľ.

               (4)

               Žiadateľ predložil Španielsku ako spravodajskému členskému štátu dodatočné informácie týkajúce sa včiel (t. j. medonosných včiel, čmeľov a samotárskych včiel).

               (5)

               Španielsko vyhodnotilo dodatočné informácie, ktoré žiadateľ predložil. Ďalším členským štátom, Komisii a Európskemu úradu pre bezpečnosť potravín (ďalej len „úrad“) predložilo 12. novembra 2015 svoje hodnotenie vo forme dodatku k návrhu hodnotiacej správy.

               (6)

               V uvedenej záležitosti prebehli konzultácie s členskými štátmi, žiadateľom i úradom a účastníci boli požiadaní o predloženie pripomienok k hodnoteniu vypracovanému spravodajským členským štátom. Úrad zverejnil 20. apríla 2016 technickú správu, v ktorej zhrnul výsledky konzultácií týkajúcich sa tiametoxámu (6).

               (7)

               Na základe odôvodnenia 16 vykonávacieho nariadenia (EÚ) č. 485/2013 Komisia 11. februára 2015 iniciovala preskúmanie nových vedeckých informácií, a to tak, že poverila úrad EFSA, aby zorganizoval verejnú výzvu na predkladanie údajov. Úrad EFSA zverejnil uvedenú výzvu na predkladanie údajov, pričom obdobie na predkladanie skončilo 30. septembra 2015 (7).

               (8)

               Komisia 13. novembra 2015 požiadala úrad EFSA, aby predložil závery, ktoré sa týkajú aktualizovaného hodnotenia rizika pre včely, pokiaľ ide o používanie tiametoxámu aplikovaného na ošetrovanie semien alebo ako granuly, a ku ktorým dospel zorganizovaním partnerského preskúmania a zohľadnením údajov zhromaždených v rámci osobitnej verejnej výzvy na predkladanie údajov a akýchkoľvek iných nových údajov zo štúdií a z výskumných, ako aj monitorovacích činností, ktoré sú relevantné pre posudzované použitia. Úrad predložil 28. februára 2018 (8) svoje závery partnerského preskúmania aktualizovaného hodnotenia rizika pesticídov pre včely v prípade účinnej látky tiametoxám s ohľadom na použitia na ošetrovanie semien a ako granuly. Žiadateľ dostal možnosť predložiť pripomienky k týmto záverom. Žiadateľ predložil svoje pripomienky, ktoré boli dôkladne preskúmané.

               (9)

               Členské štáty a Komisia v rámci Stáleho výboru pre rastliny, zvieratá, potraviny a krmivá preskúmali návrh hodnotiacej správy, dodatok k uvedenému návrhu, technickú správu a závery úradu a svoje preskúmanie finalizovali 27. apríla 2018 vo forme revidovaného dodatku k revíznej správe Komisie o tiametoxáme.

               (10)

               Komisia vyzvala žiadateľa, aby predložil svoje pripomienky k revidovanému dodatku k revíznej správe Komisie o tiametoxáme. Žiadateľ predložil svoje pripomienky, ktoré boli dôkladne preskúmané.

               (11)

               Po preskúmaní informácií predložených žiadateľom Komisia dospela k záveru, že ďalšie potvrdzujúce informácie požadované podľa vykonávacieho nariadenia (EÚ) č. 485/2013 neboli poskytnuté, a zároveň po zohľadnení záverov aktualizovaného hodnotenia rizika pre včely Komisia dospela k záveru, že bez zavedenia ďalších obmedzení nemožno vylúčiť ďalšie riziká pre včely. So zreteľom na potrebu zaistiť úroveň bezpečnosti a ochrany, ktorá by zodpovedala vysokej úrovni ochrany zdravia zvierat požadovanej v Únii, je vhodné zakázať všetky použitia vo vonkajších priestoroch. Preto je vhodné obmedziť používanie tiametoxámu na trvalé skleníky a vyžadovať, aby výsledná plodina zostala počas celého svojho životného cyklu v trvalom skleníku, čiže aby nebola presadená do vonkajšieho priestoru.

               (12)

               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.

               (13)

               S ohľadom na riziká, ktoré ošetrené semená predstavujú pre včely, by sa na uvádzanie semien ošetrených prípravkami na ochranu rastlín s obsahom tiametoxámu na trh a na ich používanie mali vzťahovať rovnaké obmedzenia ako na používanie tiametoxámu. Preto je vhodné stanoviť, že semená ošetrené prípravkami na ochranu rastlín s obsahom tiametoxámu sa nesmú uvádzať na trh ani používať s výnimkou prípadu, keď sú takéto semená určené výhradne na použitie v trvalých skleníkoch a výsledné plodiny zostanú v trvalom skleníku počas celého svojho životného cyklu.

               (14)

               Členským štátom by sa mal poskytnúť dostatočný čas na zmenu alebo zrušenie autorizácií prípravkov na ochranu rastlín s obsahom tiametoxámu.

               (15)

               Pokiaľ ide o prípravky na ochranu rastlín s obsahom tiametoxámu, v prípade ktorých členské štáty poskytnú podľa článku 46 nariadenia (ES) č. 1107/2009 dobu odkladu, toto obdobie by malo uplynúť najneskôr 19. decembra 2018.

               (16)

               Zákaz uvádzania ošetrených semien na trh a ich používania by sa mal uplatňovať až od 19. decembra 2018, aby sa poskytlo dostatočné prechodné obdobie.

               (17)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Zmena vykonávacieho nariadenia (EÚ) č. 540/2011
   Časť A prílohy k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Zákaz uvádzania ošetrených semien na trh a ich používania
   Semená ošetrené prípravkami na ochranu rastlín s obsahom tiametoxámu sa nesmú uvádzať na trh ani používať okrem týchto prípadov:

               a)

               semená sú určené výhradne na použitie v trvalých skleníkoch, a

               b)

               výsledná plodina zostane v trvalom skleníku počas celého svojho životného cyklu.

         Článok 3
   Prechodné opatrenia
   V súlade s nariadením (ES) č. 1107/2009 členské štáty v prípade potreby najneskôr do 19. septembra 2018 zmenia alebo zrušia existujúce autorizácie prípravkov na ochranu rastlín s obsahom tiametoxámu ako účinnej látky.
   Článok 4
   Doba odkladu
   Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr do 19. decembra 2018.
   Článok 5
   Zmena vykonávacieho nariadenia (EÚ) č. 485/2013
   Pokiaľ ide o semená, ktoré boli ošetrené prípravkami na ochranu rastlín s obsahom tiametoxámu, článok 2 vykonávacieho nariadenia (EÚ) č. 485/2013 sa vypúšťa.
   Článok 6
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Článok 2 a článok 5 sa však uplatňujú od 19. decembra 2018.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. mája 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (3)  Smernica Komisie 2007/6/ES zo 14. februára 2007, ktorou sa mení a dopĺňa smernica Rady 91/414/EHS s cieľom zaradiť metrafenone, Bacillus subtilis, spinosad a thiamethoxam medzi účinné látky (Ú. v. EÚ L 43, 15.2.2007, s. 13).

      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (5)  Vykonávacie nariadenie Komisie (EÚ) č. 485/2013 z 24. mája 2013, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinných látok klotianidín, tiametoxám a imidakloprid, a ktorým sa zakazuje používanie a predaj semien ošetrených prípravkami na ochranu rastlín s obsahom týchto účinných látok (Ú. v. EÚ L 139, 25.5.2013, s. 12).

      (6)  EFSA (Európsky úrad pre bezpečnosť potravín), 2016. Technical report on the outcome of the consultation with Member States, the applicant and EFSA on the pesticide risk assessment for thiamethoxam in light of confirmatory data (Technická správa o výsledkoch konzultácií s členskými štátmi, žiadateľom a úradom EFSA o vyhodnotení rizika pesticídov v súvislosti s tiametoxámom na základe potvrdzujúcich údajov). Podporná publikácia EFSA 2016: EN-1020. 27 s.

      (7)  EFSA (Európsky úrad pre bezpečnosť potravín), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU (Technická správa o verejnej výzve na predkladanie nových vedeckých informácií, pokiaľ ide o riziko pre včely vyplývajúce z používania troch účinných látok neonikotinoidových pesticídov, a to klotianidín, imidakloprid a tiametoxám, ktoré sa v EÚ aplikujú na ošetrovanie semien a ako granuly). Podporná publikácia EFSA 2015: EN-903. 8 s.

      (8)  EFSA (Európsky úrad pre bezpečnosť potravín), 2018. Conclusions on the peer review of the pesticide risk assessment for bees for the active substance thiamethoxam considering the uses as seed treatments and granules (Závery partnerského preskúmania hodnotenia rizika pesticídov pre včely v prípade účinnej látky tiametoxám s ohľadom na použitia na ošetrovanie semien a ako granuly). Vestník EFSA (EFSA Journal) (2018) 16(2):5179, 59 s.

      PRÍLOHA
      V časti A riadku 140 (tiametoxám) prílohy k vykonávaciemu nariadeniu (EÚ) č. 540/2011 sa text stĺpca „Osobitné ustanovenia“ nahrádza takto:

         „ČASŤ A
         Možno povoliť len na použitia ako insekticíd, a to v trvalých skleníkoch alebo na ošetrenie semien určených výhradne na použitie v trvalých skleníkoch. Výsledná plodina musí zostať v trvalom skleníku počas celého svojho životného cyklu.
         ČASŤ B
         Pri vykonávaní jednotných zásad, na ktoré sa odvoláva článok 29 ods. 6 nariadenia (ES) č. 1107/2009, sa musia zohľadňovať závery revíznej správy o tiametoxáme, a najmä dodatky I a II k uvedenej správe, v zmysle znenia finalizovaného Stálym výborom pre potravinový reťazec a zdravie zvierat 14. júla 2006, ako aj závery revidovaného dodatku k revíznej správe o tiametoxáme v zmysle znenia finalizovaného Stálym výborom pre rastliny, zvieratá, potraviny a krmivá 27. apríla 2018.
         Pri tomto celkovom hodnotení musia členské štáty venovať osobitnú pozornosť:

                     —

                     riziku pre podzemné vody,

                     —

                     riziku, ktorému sú vystavené vodné organizmy,

                     —

                     riziku, ktorému sú vystavené včely a čmele vypustené na opeľovanie v trvalých skleníkoch,

                     —

                     expozícii včiel prostredníctvom požitia kontaminovanej vody z trvalých skleníkov.

               Členské štáty zaistia, aby sa obaľovanie semien vykonávalo iba v profesionálnych zariadeniach na ošetrovanie osiva. V týchto zariadeniach sa musia používať najlepšie dostupné techniky, aby sa zabezpečila minimalizácia rozptylu prachu počas aplikácie na semená, počas skladovania a prepravy,
         V podmienkach používania sa musia podľa potreby uviesť opatrenia na zmierňovanie rizika.“